ΓΡΑΠΤΗ ΕΡΩΤΗΣΗ E-1007/96 υποβολή: Αλέξανδρος Αλαβάνος (GUE/NGL) προς την Επιτροπή (26 Απριλίου 1996)

Θέμα: Ατασθαλίες σε βάρος του Ευρωπαϊκού Κοινωνικού Ταμείου

Σε απάντηση που δόθηκε από τον Επίτροπο της Ε.Ε. κ. Μόντι στην ερώτησή μου Η-0181/95 ((Πρακτικά του Ευρωπαϊκού Κοινοβουλίου (Απρίλιος 1995). )) που αφορούσε απάτες σε βάρος του Ευρωπαϊκού Κοινωνικού Ταμείου, μεταξύ άλλων αναφέρεται ότι «στην περίοδο 1991-1994 οι ελληνικές αρχές ενημέρωσαν την Επιτροπή για 44 περιπτώσεις ατασθαλιών που αφορούσαν το Κοινωνικό Ταμείο για ένα συνολικό ποσό 734.455.708 δραχμές». Ενημέρωσε ότι «κίνησε τη δικαστική διαδικασία για μια υπόθεση έργου ιδιαίτερης σημασίας που αφορούσε ποσό λίγο μικρότερο των 455 εκατ. δρχ.» και τόνισε ότι «όταν ανακαλύπτεται μία απάτη, τα κράτη μέλη υποχρεούνται να επιστρέψουν τα χρήματα, τα οποία μπορούν να επαναχρησιμοποιηθούν στο μέλλον σε άλλα συναφή προγράμματα».

Τελευταία ο Επίτροπος κ. Φλίν με επιστολή του προς την ελληνική κυβέρνηση εκφράζει ανησυχίες για προβλήματα που διαπίστωσε πάλι στην αξιοποίηση των πόρων του 1995.

Ερωτάται η Επιτροπή ποιά είναι η πορεία των νομικών διαδικασιών για τις παραπάνω 44 περιπτώσεις; Αν έχουν επιστραφεί και επαναδιατεθεί τα χρήματα που αφορούσαν αυτές τις ατασθαλίες, ποιά ήταν η συγκεκριμένη περίπτωση για την οποία κινήθηκε η δικαστική διαδικασία και τί προβλήματα έχει διαπιστώσει ο κ. Φλίν, τα οποία έχει δι' επιστολής κοινοποιήσει στην ελληνική κυβέρνηση;

Απάντηση του κ. Flynn εξ ονόματος της Επιτροπής (17 Ιουνίου 1996)

Σύμφωνα με τη σχετική κοινοτική νομοθεσία ((Άρθρα 3 (1) και 5(1) του κανονισμού της Επιτροπής (ΕΚ) 1681/94 - Ε.Ε L 178, 12.7.1994 - και άρθρο 23 (1) του κανονισμού του Συμβουλίου (ΕΟΚ) 4253/88 - Ε.Ε L 374, 31.12. 1988 - (για την περίοδο 1990 - 30 Ιουνίου 1994). )), η Ελλάδα ανέφερε 44 περιπτώσεις παρατυπιών που σχετίζονται με το Ευρωπαϊκό Κοινωνικό Ταμείο (ΕΚΤ) κατά τη διάρκεια της περιόδου 1991-1994. Οι περιπτώσεις αυτές αποκαλύφθηκαν από τις εθνικές αρχές και σε κάθε περίπτωση πάρθηκαν αποφάσεις διοικητικής φύσης για τη διακοπή της χρηματοδότησης στους επιχειρηματικούς φορείς των έργων.

Δεκαεπτά από τις περιπτώσεις που αναφέρθηκαν σχετίζονται με ένα συγκεκριμένο επιχειρηματικό φορέα. Οι ελληνικές αρχές δήλωσαν στην Επιτροπή ότι έχουν προσφύγει στη δικαιοσύνη για την υπόθεση αυτή. Ο επιχειρηματικός αυτός φορέας άσκησε έφεση κατά της απόφασης που έλαβαν οι εθνικές αρχές.

Η Επιτροπή ζητά από τα κράτη μέλη να την ενημερώνουν σχετικά με τα ποσά που ανακτώνται ύστερα από παρατυπίες που καταγγέλλονται πρωτύτερα. Η Ελλάδα δεν έχει δώσει ακόμη τέτοιου είδους πληροφορίες. Οι ελληνικές αρχές απαιτείται να υποβάλλουν τελικές αιτήσεις για επιχειρησιακά προγράμματα στο πλαίσιο της πρώτης περιόδου προγραμματισμού, μέχρι το τέλος Ιουνίου του 1996. Οι τελικές αυτές αιτήσεις προς το ΕΚΤ αποτελούν τη βάση για την τελική καταβολή των επιχορηγήσεων από την Επιτροπή στα κράτη μέλη. Τα κράτη μέλη υποχρεούνται να αποκλείσουν από την αίτηση αυτή για τελική πιστοποίηση πληρωμής τα ποσά που αντιστοιχούν σε παρατυπίες που έχουν αποκαλυφθεί.

Οι πληροφορίες που παρέχονται ή αποκτούνται δυνάμει της σχετικής κοινοτικής νομοθεσίας, καλύπτονται από επαγγελματικό απόρρητο. Η κοινοποίησή τους είναι μόνο δυνατή όταν αποδειχθεί απαραίτητη για την παρεμπόδιση ή τη δίωξη παρατυπίας ή για να εξακριβωθεί εάν διαπράχθηκε πράγματι απάτη.

Η Επιτροπή έχει απευθυνθεί σε όλα τα κράτη μέλη όσον αφορά την εκτέλεση των πιστώσεων του ΕΚΤ για το 1996. Στην περίπτωση της Ελλάδας, έχει εκφραστεί ανησυχία σχετικά με τη χαμηλή εκτέλεση των πιστώσεων για το 1994 και το 1995 και έχει επισημανθεί η ανάγκη για εξονυχιστική ανάλυση των αιτιών για την τρέχουσα υπολειπόμενη του προγραμματισμού εκτέλεση. Η ανάλυση αυτή θα διευκολύνει την αποτελεσματικότερη χρήση των πιστώσεων το 1996 και στα επόμενα έτη. Η Επιτροπή έχει επίσης εκφράσει την ανησυχία της στις ελληνικές αρχές σχετικά με τη δυσλειτουργία του συστήματος διαπίστευσης κατά τη μεταβατική περίοδο 1994-1995, και ζήτησε τη βελτίωση των μηχανισμών διαπίστευσης και διαχείρισης όσον αφορά την αποτελεσματικότητα και τη διαφάνεια.